פנסוניק G6 היא מצלמת החובבים המתקדמת בקו ה- "ללא מראה" עם עינית אלקטרונית OLED ואיכות וידאו כמו של דגם ה-GH2 , בעוד LF1 היא מצלמה קומפקטית עם חיישן ה- LX7, עדשת זום 28-200 מ"מ, עינית אלקטרונית וגם WiFi.
פנסוניק מציגה שתי מצלמות חדשות, אחת בקטגוריית ה- Mirrorles והשניה קומפקטית מתקדמת, שתיהן מגיעות עם קישוריות WiFi ו- NFC.
ה- G6 ממוקמת בקו מצלמות ה-"ללא מראה" אחת מתחת למצלמת הדגל GH3, קודמתה אשר נבחנה באתר, ה- DMC-G5 ונראה כי פנסוניק הטמיעה בדגם החדש מספר שדרוגים מבורכים, כמו כניסת מיקרופון חיצוני, עינית OLED ומסך אחורי משופר. חיישן המצלמה, על פי דברי החברה, הוא אותו חיישן 16 מגה פיקסל של דגם הדגל הקודם – GH2 (אך ללא יכולת ה- Multi aspect), כך שאיכות פלט הוידאו אמורה להיות משופרת ביחס לעבר.
צילום הוידאו של ה- G6 מתאפשר ברזולוציה מקסימלית של 1920x1080 פיקסלים, בקצב פריימים של עד 60p, בפורמטי MP4 או H.264 (קצב נתונים ב- AVCHD עד 28Mbps) עם אפשרות שליטה ידנית מלאה. להבדיל ממצלמות DSLR רבות, גם בוידאו יש מיקוד אוטומטי והוא אמור להיות מהיר ויעיל. עינית המצלמה הינה מסוג OLED ברזולוציית 1.44 מיליון נקודות, מה שאמור להציג שיפור בניגודיות ואיכות הצבעים ביחס לעינית הקודמת שהיתה מבוססת LCD. בנוסף לה, יש מסך אחורי מפרקי, מסוג LCD שקיבל שדרוג קטן ברזולוציה (אל 1.036 מיליון נקודות) ויחס תמונה של 3:2. המסך האחורי הינו מסוג רב מגע ונגיעה בנקודה מסויימת בתמונה בעת הצילום תגרום למצלמה לבצע מיקוד על אותה נקודה.
פנסוניק מצהירה כי שיפרה את מנגנון הסרת הרעשים בתמונה בערכי ISO גבוהים, טווח ה- ISO עומד על 160-12800 עם אפשרות הרחבה ל- ISO 25600. קצב הצילום המקסימלי עומד על 7 תמונות לשניה ו-5 עם מנגנון פוקוס עוקב. יש במצלמה 19 פילטרים אומנותיים שונים וגם אפשרות למחיקת עצמים בלתי רצויים מהתמונה המצולמת, זאת ע"י העברת אצבע על המקום הרצוי בתמונה.
ה-G6 כוללת קישוריות פנימית WiFi וגם NFC להפעלת קשר במגע בין מכשירים, עבור אפשרות שליטה מרחוק או העברת קבצים. משקל המצלמה עומד על 390 גרמים לגוף (כולל סוללה), הסוללה אמורה להספיק לצילום של כ- 340 תמונות. ה- G6 תגיע בצבעים של שחור, לבן וגם אפור / כסף.
מחיר ה- DMC-G6 עומד בארה"ב על 749$ למצלמה ועדשת קיט 14-42 מ"מ ובאנגליה £629 לאותו הקיט, אספקת המצלמות תחל מסוף חודש יוני הקרוב.
DMC-LF1 היא מצלמה קומפקטית מתקדמת, אשר נושאת בקרבה את אותו חיישן 12.1 מגה פיקסל של דגם LX7 (מסוג CMOS בגודל 1/1.7"), אך עם עדשת זום גדולה בהרבה, בעלת טווח מכובד של 28-200 מ"מ, אך עם צמצם קטן יותר F2.0-F5.9.
מול המתחרות, מציעה ה- LF1 עינית אלקטרונית (EVF) מסוג LCD בה ניתן להשתמש (למשל בתנאי שמש חזקה), זאת במקביל למסך המידע האחורי (מסך LCD בגודל 3" ו-920,000 נקודות). מסביב לעדשה, ישנה טבעת שליטה המאפשרת לשנות פרמטרים מוגדרים, כפי שראינו בדגמים מתחרים כמו קנון S110 או סוני RX100. המסך האחורי אינו מסוג מגע או מפרקי.
קישוריות המצלמה כוללת WiFi מובנה, עם אפשרות שליטה מרחוק בעזרת האפליקציה של פנסוניק והעברת קבצי תמונות וסרטים דרך האויר. בנוסף, טכנולוגיית ה- NFC מאפשרת ליצור חיבור אלחוטי עם סמארטפונים תומכים בעזרת נגיעה בלבד של שני המכשיריםטווח ה- ISO עומד על 80-6400 עם אפשרות הרחבה עד ISO 12800, יש מנגנון איזון רעידות (Power OIS) ואפשרות צילום קבצי RAW. בסעיף הוידאו, מאפשרת ה- LF1 צילום ברזולוציית 1920x1080 פיקסלים בקצבי פריימים מגוונים של עד 60p, בפורמטי MP4 / AVCHD והקלטת סטריאו ממיקרופון מובנה.
משקל המצלמה עומד על 192 גרם והסוללה אמורה להספיק לצילום של כ- 250 תמונות. מחירה יעמוד על כ- 500$ בארה"ב ו- £379 באנגליה.
במקביל לשתי המצלמות, חשפה פנסוניק עדכון לעדשת ה- 14-140 מ"מ. הגרסה החדשה קלה (265 גרם) וקטנה יותר ומציעה ערכי צמצם מעט גדולים יותר של F3.5-5.6. מנגנון איזון הרעידות משתייך לדור החדש יותר Power OIS. העדשה מותאמת לצילום וידאו עם מנגנון מיקוד מהיר ושקט ועל מצלמת 4/3 הטווח האפקטיבי שלה הוא 28-280 מ"מ.
מחיר העדשה עומד על 700$ בארה"ב ו- £599 באנגליה.
מיורוקום נמסר כי היא שוקלת בחיוב את יבוא המצלמות לישראל במהלך השנה הקרובה.